Buka ya Inside the Brain e bolela jaana: “Se boboko bo kgonang go se dira se ikaegile ka gore bo a dirisiwa kgotsa nnyaa. Boboko ke sengwe se o tlhokang go se dirisa gore se se ka sa felelwa ke maatla, mme bo iketleeleditse go ithuta dilo tse disha.” Gape buka eno ya re: “Fela jaaka go ikatisa go dira gore batho ba ba mo dingwageng tsa bomasomeasupa le bomasomearobedi ba nne matlhagatlhaga, babatlisisi ba bontsha gore go ikatisa tlhaloganyo le gone go ka thusa boboko jwa motho yo o tsofalang. Ga go bolo go akanngwa gore motho fa a tsofala o simolola go tlhakana tlhogo ka tsela e e ka se kang ya kgona go busediwa morago. Mme gone, dipatlisiso tsa bosheng di bontsha gore [seno] se diragala ka go bo go ne go lebeletswe gore se tla direga, e leng se gantsi se bakwang ke go bo motho a sa dirise boboko jwa gagwe. Mo godimo ga moo, fa batho ba tsofala ga ba latlhegelwe ke disele di le dintsintsi tsa boboko letsatsi lengwe le lengwe, jaaka go ne go akanngwa pele.” Fa go ka direga gore boboko bo se dire sentle, gantsi seno e a bo e le letshwao la bolwetse, go akaretsa le bolwetse jwa pelo.